b'\n_START_ARTICLE_\nHamukaras\n_START_PARAGRAPH_\nHamukaras (arab. \xd8\xad\xd9\x85\xd9\x88\xd9\x82\xd8\xa7\xd8\xb1)\xc2\xa0\xe2\x80\x93 svarbi archeologin\xc4\x97 vietov\xc4\x97 D\xc5\xbeeziros plynauk\xc5\xa1t\xc4\x97je, \xc5\xa1iaur\xc4\x97s ryt\xc5\xb3 Sirijoje, El Hasek\xc4\x97s muchafazoje. Nuo 1999\xc2\xa0m. vietov\xc4\x97s archeologinius kasun\xc4\x97jimus vykdo Sirijos bei JAV \xc4\x8cikagos universiteto archeologai._NEWLINE_Archeologiniais tyrin\xc4\x97jimais nustatyta, kad Hamukaras yra vienas seniausi\xc5\xb3 \xc5\xbeinom\xc5\xb3 pasaulio miest\xc5\xb3. Jo liekan\xc5\xb3 tyrimai leido paankstinti miest\xc5\xb3 atsiradimo Artimuosiuose Rytuose chronologij\xc4\x85. Iki Hamukaro atradimo \xe2\x80\x9ecivilizacijos lop\xc5\xa1iu\xe2\x80\x9c \xc4\xafprastai buvo laikomas Tigro ir Eufrato tarpupis dabartiniame Irake, kur ma\xc5\xbedaug 4000\xc2\xa0m. pr. m. e. i\xc5\xa1kilo tokie miestai kaip \xc5\xaaras, Urukas ir kt. Ta\xc4\x8diau dabar \xc5\xbeinoma, kad \xc4\xaf \xe2\x80\x9ecivilizacijos lop\xc5\xa1\xc4\xaf\xe2\x80\x9c patenka ir Tigro vidurupio sritis dabartin\xc4\x97je Sirijoje._NEWLINE_Hamukaro tyrimai taip pat leido pasiekti i\xc5\xa1vad\xc4\x85, kad atskiros kult\xc5\xabros gali pasiekti auk\xc5\xa1t\xc4\x85 civilizacijos lyg\xc4\xaf ir netur\xc4\x97damos ra\xc5\xa1to. Manoma, kad Hamukaras i\xc5\xa1kilo seniau nei 4000\xc2\xa0m. pr. m. e. ir nebuvo susij\xc4\x99s su \xc5\xa0umeru. Apie 3500\xc2\xa0m. pr. m. e. miestas buvo sugriautas karinio antpuolio.'